מרטין אינדיק

מרטין שון אינדיק (באנגלית: Martin Sean Indyk;‏ 1 ביולי 1951 – 25 ביולי 2024) היה איש אקדמיה ודיפלומט יהודי-אמריקאי. כיהן כשגריר ארצות הברית בישראל בשתי קדנציות לא-רציפות. עמד בראש מרכז סבן למדיניות במזרח התיכון במכון ברוקינגס. שירת כשליח המיוחד לישראל במהלך השיחות עם הפלסטינים בשנים 2013–2014. לפני כן שירת בין היתר כעוזר מזכיר המדינה לענייני המזרח הקרוב בממשל קלינטון. אינדיק נולד להורים יהודים ילידי פולין בלונדון, אנגליה. בילדותו היגרו הוריו לאוסטרליה. גדל והתחנך בפרוור של סידני. הוא סיים תואר B.A בכלכלה מאוניברסיטת סידני ב-1972 ותואר דוקטור ביחסים בינלאומיים מהאוניברסיטה הלאומית של אוסטרליה ב-1977. ב-1982 היגר לארצות הברית והחל לעבוד כמנהל מחקר בלובי הפרו ישראלי איפא"ק. ב-1985 ייסד את מכון וושינגטון למדיניות המזרח הקרוב, שהתמחה ביחסי ישראל–ערב ומדיניות מזרח תיכונית בכלל, ושימש כמנהלו במשך שמונה שנים, עד 1993, כשהוחלף על ידי הסופר וההיסטוריון רוברט סטלוף. הוא שימש גם כפרופסור נספח בבית הספר ללימודים בינלאומיים מתקדמים באוניברסיטת ג'ונס הופקינס שם לימד על הפוליטיקה הישראלית ומדיניות חוץ. הוא לימד במכון המזרח התיכון באוניברסיטת קולומביה, במרכז משה דיין ללימודי המזרח התיכון ואפריקה באוניברסיטת תל אביב ובמחלקת הפוליטיקה של אוניברסיטת מקאוארי בסידני. אינדיק פרסם פרסומים רבים על אודות תהליך השלום הישראלי-ערבי, יחסי ארצות הברית–ישראל ועל האיומים על יציבות המזרח התיכון הנשקפים מעיראק ואיראן. הוא שימש כעוזר מיוחד לנשיא ארצות הברית ביל קלינטון וכמנהל בכיר של תחום המזרח הקרוב ודרום אסיה במועצה לביטחון לאומי. בעת ששירת במועצה לביטחון לאומי שימש גם כיועץ ראשי לנשיא וליועץ לביטחון לאומי בנושאי ישראל–ערב, עיראק, איראן ודרום אסיה. הוא היה חבר בכיר בצוות השלום למזרח התיכון של מזכיר המדינה וורן כריסטופר ושימש כנציג הבית הלבן בוועדה האמריקנית-ישראלית למדע וטכנולוגיה. הוא כיהן כשגריר ארצות הברית בישראל בשתי קדנציות, מאפריל 1995 עד ספטמבר 1997 ומינואר 2000 עד יולי 2001. מאז 2006 ועד מותו שימש חבר בדירקטוריון הקרן החדשה לישראל. כמו כן כיהן כסגן נשיא וחבר דירקטוריון מכון ברוקינגס. בשנת 2013 נשלח על ידי נשיא ארצות הברית, ברק אובמה, לתווך במשא ומתן בין ישראל לפלסטינים. ביוני 2014, לאחר הקפאת המשא ומתן, פרש אינדיק מתפקידו. אינדיק היה יהודי רפורמי. אחיו הבכור אייבור (Ivor) הוא חוקר בתחום הספרות. הוא היה נשוי לג'יל, ממנה התגרש, ואב לבת ובן. ב-25 ביולי 2024 נפטר אינדיק מסרטן הוושט בעיירה ניו פיירפילד שבקונטיקט, בהיותו בן 73. ב-2014 פרסם "הניו יורק טיימס" כי מרכז סבן למדיניות ארצות הברית במזרח התיכון, בראשותו של מרטין אינדיק, קיבל תרומות בסך של 14.8 מיליון דולר מקטאר, בו בזמן שאינדיק היה המתווך בין ישראל לפלסטינים. הביקורת העלתה חשש כי התרומות מקטאר הובילו את חוקרי המכון לייצר מדיניות שתאמה את מטרותיהם של התורמים. שלום אמריקני, תרגמה מאנגלית: כרמית גיא. הוצאת עם עובד, ספרית אפקים, 2009 בתחבולות תסיים מלחמה: הנרי קיסינג'ר והחתירה לשלום במזרח התיכון, מאנגלית: נורית גרידינגר, ידיעות אחרונות ספרי חמד, 2023 מרטין אינדיק, ברשת החברתית אקס (טוויטר) מרטין אינדיק (1951-), דף שער בספרייה הלאומית מרטין אינדיק, באתר מכון ברוקינגס איתמר רבינוביץ, המתווך, שלום אמריקני, על ספרו של אינדיק, באתר הארץ, 17 ביוני 2009 "Martin Indyk: Obama “Has Essentially Written Off Netanyahu, באתר PBS,‏ 6 בינואר 2016 (באנגלית) יצחק בן-חורין, השליח האמריקני התייאש: אינדיק מתפטר, באתר ynet, 27 ביוני 2014 אינדיק, בתחבולות תסיים מלחמה: הנרי קיסינג'ר והחתירה לשלום במזרח התיכון, מאנגלית: נורית גרידינגר, ידיעות אחרונות ספרי חמד, 2023. עמ' 511 איתמר אייכנר, הלך לעולמו הדיפלומט מרטין אינדיק, שגריר ארה"ב בישראל לשעבר, באתר ynet, 25 ביולי 2024 Lipton, Eric; Williams, Brooke; Confessore, Nicholas (2014-09-07). "Foreign Powers Buy Influence at Think Tanks". The New York Times (באנגלית אמריקאית). נבדק ב-2024-07-26.